केंद्र ने सुप्रीम कोर्ट से कहा- कार्यकाल 15 अक्टूबर तक बढ़ाएं, सुनवाई कल
Enforcement Directorate (ED) Chief Sanjay Kumar Mishra Tenure Extension  ईडी निदेशक संजय कुमार मिश्रा का कार्यकाल
केंद्र सरकार ने प्रवर्तन निदेशालय के निदेशक संजय कुमार मिश्रा के कार्यकाल को बढ़ाए जाने की मांग को लेकर सुप्रीम कोर्ट का रुख किया है।
केंद्र का कहना है कि फाइनेंशियल एक्शन टास्क फोर्स का रिव्यू चल रहा है, इसलिए संजय को 15 अक्टूबर तक पद पर रहने दिया जाए।
इसके पहले 11 जुलाई को सुनवाई के दौरान सुप्रीम कोर्ट ने कहा था कि मिश्रा का कार्यकाल तीसरी बार बढ़ाने का केंद्र का फैसला गैर-कानूनी है।
31 जुलाई तक था संजय का कार्यकाल
संजय मिश्रा को 18 नवंबर को रिटायर होना था। केंद्र ने अध्यादेश के जरिए उनका कार्यकाल तीसरी बार बढ़ाया था, जबकि कोर्ट पहले ही कह चुका था कि दूसरी बार के बाद संजय मिश्रा का कार्यकाल न बढ़ाया जाए।
सुप्रीम कोर्ट के आदेश के बावजूद मिश्रा 31 जुलाई तक पद पर थे। इस दौरान ही सरकार को नए चीफ की नियुक्ति करनी थी।
सॉलिसिटर जनरल तुषार मेहता ने जस्टिस बीआर गवई, जस्टिस हिमा कोहली और जस्टिस प्रशांत कुमार मिश्रा की बेंच में इसी फैसले में संशोधन के लिए एक आवेदन दायर किया है।
SG की अपील- इस मसले पर तुरंत सुनवाई करें
SG मेहता ने बेंच से कहा, "संजय मिश्रा के केस में कुछ अर्जेंसी है। इस पर तुरंत सुनवाई करें।" इस पर जस्टिस गवई ने कहा कि 11 जुलाई का फैसला तीन जजों की बेंच ने सुनाया था, जिसमें जस्टिस विक्रम नाथ और जस्टिस संजय करोल भी शामिल थे। फिलहाल वे अलग-अलग कोर्ट रूम में बैठ रहे हैं।
सॉलिसिटर जनरल की अपील पर बेंच ने मामले को गुरुवार दोपहर 3.30 बजे सुनवाई के लिए लिस्ट किया है।
ED डायरेक्टर के कार्यकाल पर सुप्रीम कोर्ट के फैसले की खबर यहां पढ़ें...
संजय मिश्रा IT के सबसे यंग अफसर रहे, नेशनल हैराल्ड केस संभाला
1984 में इंडियन रेवेन्यू सर्विस यानी IRS में संजय मिश्रा सिलेक्ट हुए थे। वे करीब 34 साल इनकम टैक्स डिपार्टमेंट में सर्विस दे चुके हैं। इसके अलावा वे विदेशों में धन छुपाने वाले भारतीयों के मामलों को देखने वाले केंद्रीय प्रत्यक्ष कर बोर्ड यानी CBDT के विदेशी कर विभाग में भी काम कर चुके हैं।
इन मामलों के अलावा नेहरू-गांधी परिवार से जुड़े नेशनल हेराल्ड केस समेत यस बैंक के राणा कपूर का केस, ICICI बैंक की पूर्व CEO चंदा कोचर के पति दीपक कोचर के केस की जांच भी उन्होंने ही लीड की थी।